**УВАЖАЕМИ ЗЕМЕДЕЛСКИ СТОПАНИ,**

През настоящата година предстои Преброяване на земеделските стопанства, което е най-голямото статистическо изследване в селското стопанство, и се провежда на всеки 10 години по препоръка на Организацията по прехрана и земеделие на ООН (FAO) във всички страни, членки на Европейския съюз.

Преброяването е задължителна статистическа операция за събиране, обработка и разпространение на данни за всички земеделски стопанства. Целта е да се актуализират данните за българското земеделие и да се формират политиките за подпомагане на земеделските стопани и развитие на отрасъла.

Република България, като член на Европейския съюз и част от Европейската статистическа система, е обвързана с ангажиментите, произтичащи от Регламент (ЕС) 2018/1091 на Европейския парламент и на Съвета за интегрирана статистика на земеделските стопанства и провеждане на преброяване през 2020 г.

Преброяването в България през 2020 г. ще се извърши от Министерството на земеделието, храните и горите, областните и общинските му структури, както и други ведомства, организации и органи на местното управление.

От земеделските стопани ще се събират идентификационни данни за стопанството им и за земеделската им дейност – юридически статус, местоположение на стопанството, начин на ползване на земята, обработвани площи с култури, постоянно затревени площи, оранжерийни площи, брой на отглежданите животни, биологично земеделие, използваната работна ръка – брой на хората, които работят в стопанствата, тяхната възраст и пол, нивото на обучение на ръководителите на стопанствата, други доходоносни дейности в стопанството, ползвани земеделски машини, различни показатели за сградите за животни и управлението на оборския тор. Ще бъдат ползвани данните, подадени от Вас в регистрите на Държавен фонд „Земеделие“ (ДФЗ) и на Българската агенция по безопасност на храните (БАБХ).

С провеждането на преброяването в България за всяка от темите, включени в статистическия въпросник, ще бъдат събрани значително количество данни. Ще бъде изготвена обобщена и изчерпателна информация за броя, типа и размера на земеделските стопанства, както и за агроекологични показатели.

Наличието на статистически данни, съпоставими с тези на останалите държави членки относно структурата на земеделските стопанства, е важно за определяне развитието на Общата селскостопанска политика. Чрез тях ще се определят насоките за развитие на българското земеделие. Качествената статистическа информация дава възможност за адекватно планиране, разработване, прилагане и мониторинг на националните политики и политиките на ЕС, както и за планиране на подпомагането на земеделските стопани.

Съгласно Закона за преброяване на земеделските стопанства в Република България през 2020 г. участието на земеделските стопанства, които отговарят поне на един от критериите, посочени в приложение № 2 към чл. 5, е задължително.

**При провеждане на преброяването се спазват всички нормативни изисквания за сигурност и защита на събраните данни. Събраните индивидуални данни са поверителни. Те ще бъдат обработвани и използвани само за статистически цели и публикувани в обобщен вид.**

**Резултатите от преброяването на земеделските стопанства ще бъдат ползвани от компетентните институции, заинтересованите потребители, научни изследователи и земеделски стопани. Те ще послужат за анализ на състоянието на селскостопанския отрасъл и влиянието му върху околната среда, както и за вземане на решения за развитие на земеделието.**